
Kedves Kolléganők, tisztelt Kollégák!                                                                                              137. tájékoztató
► Összegyűjtöttem az előző tájékoztató óta történt változásokat, csak a NÉBIH által hivatalosan is kiadott III. kategóriás engedélyeket nézem át. Most új engedélyt kizárólag „bioszerek” kaptak, de néhány jól ismert készítmény módosítása is érdekes lehet Önöknek. Ezek közül sok növényvédő szer a gazdaboltok kínálatában is megtalálható. Amelyeknél komolyabb változtatások is történtek, azokat most mellékelem is. De azokat is megemlítem, ahol csak tulajdonosi címváltozás történt vagy csupán az engedélyokirat érvényességét hosszabbították meg, stb. Ugyanis a legtöbb készítménynél a címkék szövegét is módosítani kell.
► Egyre több frissen engedélyeztetett biológiai növényvédő szerrel találkozhatunk a NÉBIH határozatai között. 

Az Aphiline fürkészdarázs makroszervezet engedélyt kapott, a bogyós gyümölcsűeknél, zöldségféléknél és dísznövényeknél lehet felhasználni levéltetvek ellen, hajtatásban és szabadföldön is. Az elmúlt hónapban engedélyezték a beporzást elősegítő Beeline poszméh makroszervezetet. A kártevők pl. a liszteskék ellen engedélyezték az Encarline fürkészdarázs makroszervezetet, az Eretline fürkészdarázs makroszervezetet, a Macroline poloska makroszervezetet és a Starskii atka makroszervezetet is. A Phytoline atka makroszervezet a takácsatkák ellen kapott engedélyt.

A bekezdésben ismertetett valamennyi készítményt a KITE Zrt. (4181 Nádudvar, Bem József utca 1.) képviseli, az ügyfél a Bioline AgroSciences Ltd.

Az élő szervezeteket tartalmazó készítményeket csak az előírások szigorú betartásával lehet felhasználni. A fent felsorolt növényvédő szerek engedélyokirataiban is kiemelten hangsúlyozzák ezt. Idézem: „A termékekhez használati utasítást kell mellékelni. A használati utasításban szerepeltetni kell a makroszervezet tárolására vonatkozó információkat, a károsító célfajokat, a felhasználás módját, a kihelyezés idejét, helyét és gyakoriságát.”

A gazdabolti forgalmazásuk sem egyszerű. Az élő szervezeteket tartalmazó készítményeket gyakran csak speciális körülmények között lehet tárolni, rövidebb az eltarthatósági idejük, stb. Lehet, hogy érdemes lenne egy biosarkot berendezni (párakamrával, hűtőszekrénnyel?), mert egyre többen érdeklődnek a „bio” készítmények iránt. 
► A Bomber engedélyét visszavonták és újra engedélyezték Bomber néven. 😊 Egész pontosan így fogalmaz a határozat: „Az engedélyező hatóság a Bomber rovarölő talajfertőtlenítő szer 04.2/223-2/2015. NÉBIH számú forgalomba hozatali és felhasználási engedélyét visszavonja, és egyúttal hozzájárul ahhoz, hogy az ügyfél a Force 1,5 G rovarölő talajfertőtlenítő szer 8750/61457-1/2026 Nébih számú forgalomba hozatali és felhasználási engedéllyel rendelkező növényvédő szert Bomber rovarölő talajfertőtlenítő szer néven is forgalomba hozza.” Tehát a Force 1,5 G engedélye módosult, ezeket az adatokat kell feltüntetni az új engedélyokiratú Bomber címkéjén is.
► A Karate Zeon 5 CS rovarölő permetezőszer engedélyét több ponton is módosították. A rovarölő jelentősége miatt mellékelem az új határozatot. Javaslom, hogy egyszer böngésszék át a 10 oldalas dokumentumot, mert a szer felhasználásával kapcsolatban is sok fontos információt tartalmaz. A kezelések maximális számát és a kezelések közötti maximális időtartamokat feltüntető oszlopokat külön is a figyelmükbe ajánlom.

► A Taifun Forte gyomirtó permetezőszer, a Penge Next 485 gyomirtó permetezőszer és a Gladiator Forte gyomirtó permetezőszerek okiratai módosultak mert a gyártójuk megváltozott. A NASA NEO permetezőszer már Glymaxalka Forte gyomirtó permetezőszer néven is forgalmazható. Mindegyik glifozát hatóanyagú.
► Új engedélyű a Nuxine gombaölő permetezőszer, mely a Saccharomyces cerevisiae gomba LAS 117 törzsének a szárított sejtfalát tartalmazza. Többek között a burgonyavész vagy a cékla és a spenót cerkospórás levélfoltossága ellen is használható.
► A narancsolaj hatóanyagú Oroganic gomba-, rovar- és atkaölő permetezőszert mi a gazdaboltokban az analógjai, a Prev-Gold illetve Prev-Gold Garden néven ismertük meg. A narancsolaj népszerű lett, az Oroganicnak is módosították az engedélyét. Ezt is mellékelem.
► Többen kérdezték, hogy mit válaszoljanak a szomszédjukra panaszkodó, az átpermetezés miatt hiába tiltakozó vásárlóknak. Nehéz kérdés! Kezdjék a NÉBIH-nél. A növényvédő szerekkel/permetezéssel kapcsolatos panasz esetén is hívható a NÉBIH Zöldszáma. 

Budapest, 2026. augusztus 31.            Üdvözlettel:                                                             Zsigó György, NMNK

